Ikuinen vitsi vegaaniksi itseään kovaäänisesti julistavasta ihmisestä on kääntynyt viime vuosien aikana nurinkurin – nyt lihansyöntiään julistavat tahot tulevat kertomaan ruokavalionsa iloista kasvissyöntiryhmiin, kirjoittaa Anni Saastamoinen.

Tämä tässä on seitania, joka valmistetaan vehnägluteenijauhoista. Monen kasvissyöjän joulupöydässä kinkun asemesta tarjolla on esimerkiksi seitania tai tofusta valmistettua mureketta. Mostphotos

Mistä tietää, että joku on vegaani? Kyllä se kertoo sen itse. Näin kuuluu joidenkin lihansyöjien suosikkivitsi kasvissyöjistä. Vitsi nousee esiin keskustelussa aina, kun joku kertoo, ettei syö lihaa.

Maailma on tainnut keikahtaa katolleen, sillä nyttemmin roolit ovat vaihtuneet. Lihan ilosanoman ylistäjät saapuvat vegaaniruokareseptejä jakaviin Facebook-ryhmiin kertoakseen, että kyllä liha on hyvää ja näääin paljon minä olen lihaa syönyt. Miksi? Aivan kuin se, ettei joku syö lihaa, olisi heiltä jollain tapaa pois.

Kasviproteiinituotteitaan mainostavien yritysten Facebook-jakoihin tullaan myös auliisti kertomaan, että lihaa pitäisi syödä.

***

Kasvisruokaa syövien elämä on helpottunut vuosi vuodelta, kun yritykset ovat huomanneet markkinaraon ja kasvavan kiinnostuksen kasvisruokaan. Pikaruokaketjut, kuten McDonald’s ja Hesburger ovat ottaneet ilolla vastaan asiakasryhmän, joka kuluttaa eläimetöntä ruokavaliota. Kumma kyllä, sekin on herättänyt ihmisissä harmistumista.

Hesburgerin perustaja Heikki Salmela kertoi Maaseudun Tulevaisuudessa, että yksi käynnistäjä yrityksen innostumiselle kasvisruoista oli ilmastonmuutos. Tämä sai ihmisissä aikaan syvää suuttumusta ja jopa boikotointiuhmaa. Kuulostaa käsittämättömältä ja voisi olla jopa huono vitsi, ellei se olisi totta.

Jari Sarasvuo kertoi sosiaalisessa mediassa viime viikolla, että heillä Virpi paistaa vegaanikinkun. Sarasvuo kertoi saaneensa asiasta valtavan palauteryöpyn. Viesteissä tiedusteltiin, eikö mikään ole Sarasvuolle pyhää – sillä joulukinkku on.

***

Suomessa velloo kapinahenki kasvisruokaa vastaan, mutta mistä siinä on kysymys? Kukaan ei ole pakottamassa ketään syömään loppuelämänsä pelkkää seitania, vaikka itse niin saattaisikin tehdä. Jos joku ostaa kasvishampurilaisen, ei se tarkoita sitä, että juuri sinun lihakerrosateriasi jotenkin salakavalasti korvattaisiin kasvisvaihtoehdolla.

Mistä tämä viha ja kiihkeä oman ruokavalion puolustaminen nousee? Johtuuko se kasvavasta kiinnostuksesta kasvisruokavalioon ja tämän myötä siitä, ettei kasvisruokaa syö enää ”se outo täti” tai ”se kapinoiva teini”, vaan moni aivan tavallinen aikuinen?

***

Ruoka liittyy usein tunteisiin ja muistoihin. Vanha sananparsikin sanoo, että tie yhden jos toisenkin sydämeen käy vatsan kautta. Monella se ainoa ja oikea joulupöydän kruunu on kinkku, toisen mielestä retki ilman makkaraa on teeskentelyä ja kolmas ei voisi kuvitella grillaavansa mitään muuta kuin pihviä. Kasvisvaihtoehdot näistä ruoista eivät kuitenkaan poista noiden edellä mainittujen vaihtoehtojen olemassaoloa.

Joulurauha julistetaan Turussa, Vanhalla Suurtorilla Brinkkalan kirkon parvekkeelta kello 12 joka jouluaatto. Ehkä vastaava rauha olisi aika julistaa ruoallekin, nyt heti.